b"\n_START_ARTICLE_\nVittore Carpaccio\n_START_PARAGRAPH_\nVittore Carpaccio var en venetiansk maler som levde i renessansen. Han var f\xc3\xb8dt rundt 1455, man kjenner ikke til hvor, og d\xc3\xb8de 1525/1526 i Capodistria i dagens Slovenia.\n_START_SECTION_\nLiv og gjerning\n_START_PARAGRAPH_\nCarpaccio arbeidet i Venezia, i det minste fra 1478 til 1522. Han var trolig l\xc3\xa6rling av Lazzaro Bastiani, men som historiemaler var Gentile Bellini hans fremste forbilde. Slektskapet med Bellini kommer sterkest til syne i Carpaccios praktfulle bybilder, samt i komposisjon og koloritt._NEWLINE_Dr\xc3\xb8mmen til den hellige Ursula er mesterverket mellom de fire bildesyklusene av Carpaccio som fremdeles finnes. Ogs\xc3\xa5 de andre syklusene; Scener fra livet til helgenene Georg og Hieronymus, Scener fra Marias liv og den om Stefanuslegenden viser Carpaccios glitrende malerkunst. Han evnet p\xc3\xa5 sjeldent vis \xc3\xa5 forene det rent saklige med en sprudlende fantasi._NEWLINE_I arbeidet med topografien var Carpaccio grundigere enn alle de andre italienske renessansemalerne. Eksteri\xc3\xb8r og interi\xc3\xb8r skildres fargerikt og i detalj, og gjennom f\xc3\xb8lsom bruk av lys g\xc3\xa5r detaljene opp i en enhetlig eleganse. Som kunstner la han mer vekt p\xc3\xa5 dekorativ virkning enn p\xc3\xa5 det fortellende momentet.\n_START_SECTION_\nTrivia\n_START_PARAGRAPH_\nCarpaccio har gitt opphavet til matretten Carpaccio av tynne skiver r\xc3\xa5tt oksekj\xc3\xb8tt, skapt p\xc3\xa5 Harry's Bar i Venezia i 1950."